KIRJALLINEN KYSYMYS E-0440/03 esittäjä(t): Ulrich Stockmann (PSE) komissiolle. Ystävyyskuntatoiminnan tukeminen.



Virallinen lehti nro 161 E , 10/07/2003 s. 0218 - 0219



KIRJALLINEN KYSYMYS E-0440/03 esittäjä(t): Ulrich Stockmann (PSE) komissiolle (18. helmikuuta 2003) Aihe: Ystävyyskuntatoiminnan tukeminen Komissio julkisti 17. syyskuuta 2002 ystävyyskuntatoiminnan edistämisen tukea koskevan ehdotuspyynnön (GD EAC N:o 50/02)(1). Tällöin muun muassa kuhunkin hankkeeseen myönnettävän tuen vähimmäismäärää korotettiin 2000 euroon. Vaikka korotus vaikuttaa ensi silmäyksellä myönteiseltä kehitykseltä, monille kunnille tuottaa kuitenkin vaikeuksia saavuttaa summa, joka oikeuttaa taloudellisen tuen myöntämiseen. Esimerkiksi kahdentoista magdeburgilaisen henkilön nelipäiväistä kokousmatkaa 750 kilometrin päässä sijaitsevaan Varsovaan ei tuettu, koska tukea varten arvioidut kulut olivat ainoastaan 909,84 euroa. Lisäksi ongelmana on, että kansainvälisten kumppanuussuhteiden valmistelukokouksissa kymmenen henkilön vähimmäisvaatimus täyttyy vain harvoin. EU:n laajentuessa itään yllä mainitut ongelmat saattavat vaikuttaa kielteisesti ystävyyskuntatoiminnan kehittymiseen Keski- ja Itä-Euroopan maissa. Ehdokasvaltioissa korjauskertoimien alhaisuus edellyttää joko keskimääräistä suurempia osallistujaryhmiä tai tarpeettoman pitkäkestoisia vierailumatkoja, jotta tuen myöntämisperusteet täyttyisivät. Onko komissio tietoinen tuen arvioinnissa käytettyjen vähimmäisvaatimusten täyttämistä koskevista ongelmista? Voisiko komissio kertoa, onko tulossa muutoksia kansainvälien ystävyyskuntatoiminnan tuen laskutapoihin, ja jos muutoksia on tulossa, minkälaisia muutokset ovat? Pitääkö komissio järkevänä rahoittaa kumppanuusmaiden valmistelukokouksia, joihin osallistuu 34 henkilöä? (1) EYVL C 220, 17.9.2002, s. 6. Viviane Redingin komission puolesta antama vastaus (14. maaliskuuta 2003) Komission mielestä ystävyyskaupunkitoiminta on erittäin tärkeää, ja se jatkaa ja kehittää toiminnan tukemista. Yhteisö rahoittaa tällä haavaa kahdenlaisia toimia: - ystävyyskaupunkien ja -kuntien asukkaiden vaihdot - ystävyyskaupunkitoimintaan liittyviä eurooppalaisia aiheita käsittelevät konferenssit sekä ystävyyskaupunkitoiminnasta vastaaville henkilöille suunnatut koulutus- ja tiedotusseminaarit. Arvoisan parlamentin jäsenen kysymys koskee kaupunkien asukkaiden välisiä vaihtoja, joihin on vuodesta 2002 lähtien sovellettu yksinkertaistettua tukijärjestelmää. Keskeistä uudelle järjestelmälle on se, että järjestely- ja matkakustannuksiin myönnettävä tuki lasketaan kiinteiden määrien pohjalta. Tuen vähimmäismäärä vuonna 2002 oli 1 000 euroa hanketta kohti. Kyseisenä vuonna komissio sai 2 090 hakemusta asukkaiden välisiä vaihtoja varten. Vain 118 hakemusta (5,7 %) koski hankkeita, joiden laskettu tuki oli alle 2 000 euroa. Ehdokasmaista saatiin vastaavasti 251 hakemusta, ja näistä vain 20 (7,7 %) koski hankkeita, joiden laskettu tuki oli alle 2 000 euroa. Kun otetaan huomioon nämä tilastotiedot sekä se seikka, että asukkaiden välisissä vaihdoissa tuki jaetaan isäntäkaupungin ja vierailevan kaupungin kesken ja maksetaan näille erikseen, komissio katsoi hyödylliseksi kohottaa tuen hankekohtaisen vähimmäismäärän 2 000 euroon. Muutoksella on vaikutuksia vain pieneen osaan hankkeita, mutta sillä parannetaan selvästi yhteisön toiminnan kustannustehokkuutta. Ajatuksena on, että asukkaiden välisiin vaihtoihin osallistuvat suoraan ystävyyskaupunkien ja -kuntien asukkaat. Siksi edellytetään vähintään 10 asukkaan osallistumista kustakin kunnasta. Tukikelpoisten hakemusten suuri määrä osoittaa, ettei vaatimusten täyttäminen tuota vaikeuksia. Komissio jatkaa läheistä yhteydenpitoa ystävyyskaupunkitoiminnan eri osapuoliin, jotta se voi arvioida ja parantaa järjestelmän toimintaa. Komissio ei kuitenkaan katso, että tuen tai osallistujien vähimmäismäärä olisivat ongelmia.